b'\n_START_ARTICLE_\nP\xc3\xa4rimisregister\n_START_PARAGRAPH_\nP\xc3\xa4rimisregister on riiklik elektrooniline andmekogu, mille eesm\xc3\xa4rk on aidata kaasa p\xc3\xa4rimismenetluse korrektsele l\xc3\xa4biviimisele ning p\xc3\xa4rija ja p\xc3\xa4randaja \xc3\xb5iguste kaitse tagamisele, v\xc3\xb5imaldada dokumentide ja andmete elektroonilist s\xc3\xa4ilimist, edastamist ning avalikkuse informeerimist. P\xc3\xa4rimisregistrit peab Notarite Koda. P\xc3\xa4rimisregistri vastutav t\xc3\xb6\xc3\xb6tleja on Justiitsministeerium ning volitatud t\xc3\xb6\xc3\xb6tlejad on notarid, erikutsega konsulaarametnikud ja kohtud.\n_START_SECTION_\nTeabe saamise kord\n_START_PARAGRAPH_\nP\xc3\xa4rimisregistri andmetega v\xc3\xb5ib iga\xc3\xbcks tutvuda p\xc3\xa4rast seda, kui p\xc3\xa4randaja surm on t\xc3\xb5endatud. Abikaasade vastastikuse testamendi kohta antakse teavet p\xc3\xa4rast \xc3\xbche abikaasa surma. P\xc3\xa4rimisregistri andmetega on v\xc3\xb5imalik tutvuda notarib\xc3\xbcroos v\xc3\xb5i vastava veebilehe kaudu. P\xc3\xa4rimisregistri andmetega tutvumise eest notarib\xc3\xbcroos tasutakse notari tasu, veebilehel andmetega tutvumine on tasuta.'